SL Uradni list Evropske unije C 27/19

Objava vloge na podlagi člena 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

2010/C 27/08

Ta objava daje pravico do ugovora zoper vlogo na podlagi člena 7 Uredbe Sveta (ES) št. 510/2006. Izjavo o ugovoru mora Komisija prejeti v šestih mesecih po dnevu te objave.

POVZETEK

UREDBA SVETA (ES) št. 510/2006

„FOURME DE MONTBRISON“

ES št.: FR-PDO-0005-0542-30.03.2006

ZOP ( X ) ZGO ( )

Ta povzetek zajema glavne elemente specifikacije proizvoda za informativne namene.

1. Pristojna služba v državi članici:

Naziv: Institut National de l’Origine et de la Qualité Naslov: 51 rue d’Anjou 75008 Paris FRANCE Tel. +33 153898000 Faks +33 153898060 E-naslov: info@inao.gouv.fr

2. Vlagatelj:

Naziv: Syndicat de la Fourme de Montbrison AOC Naslov: 11 boulevard de la Préfecture 42600 Montbrison FRANCE Tel. +33 477589130 Faks +33 477589130 E-naslov: fourme-montbrison@wanadoo.fr Sestava: proizvajalci/predelovalci ( X ) drugo ( X ) zbiralci mleka

3. Vrsta proizvoda:

Skupina 1.3 – Siri

4. Specifikacija:

(povzetek zahtev v skladu s členom 4(2) Uredbe (ES) št. 510/2006)

4.1 Naziv:

„Fourme de Montbrison“

4.2 Opis:

Fourme de Montbrison je sir, proizveden iz usirjenega kravjega mleka; ima obliko valja, visokega 17 do 21 cm, s premerom 11,5 do 14,5 cm in težo 2,1 do 2,7 kg, testo je prepredeno z modro plesnijo, ni stiskan ali skuhan, je pa fermentiran in soljen z dodajanjem soli v sesirjeno mleko ob dajanju v kalupe.

Skorja je suha, s „cvetom“ plesni, oranžna, na njej je lahko tudi plesen bele, rumene in rdeče barve. Testo sira je kremne barve, z le malo luknjami, marmornato prepredeno s svetlomodro plesnijo. Ta majhna luknjičavost in neizrazita modra plesen dajeta siru določeno milino.

Po popolnoma končanem sušenju znaša vsebnost maščobe najmanj 52 g na 100 g sira, vsebnost suhe snovi pa ne sme biti manjša od 52 g na 100 g dozorjenega sira.

4.3 Geografsko območje:

Geografsko območje se razteza prek gorovja Forez, ki na vzhodu in zahodu meji na dve dolini s strmimi pobočji, to sta planota Forez in dolina Ambert. Območje obsega 33 občin v departmajih Loire in Puy-de-Dôme:

Departma Loire: občine Bard, Cervières, Chalmazel, La Chamba, La Chambonie, Champoly, Châtelneuf, La Côte-en-Couzan, Ecotay-l'Olme, Essertines-en-Châtelneuf, Jeansagnière, Lérigneux, Noirétable, Palogneux, Roche, Saint-Bonnet-le-Courreau, Saint-Didier-sur-Rochefort, Saint-Georges-en-Couzan, Saint-Jean-la-Vêtre, Saint-Julien-la-Vêtre, Saint-Just-en-Bas, Saint-Laurent-de-Rochefort, Saint-Priest-la-Vêtre, Saint-Romain-d'Urfé, Les Salles, Sauvain, La Valla, Verrières-en-Forez.

Departma Puy-de-Dôme: občine Brugeron, Job, Saint-Anthème, Saint-Pierre-la-Bourlhonne in Valcivières.

Proizvodnja mleka ter proizvodnja, zorenje in skladiščenje sira za 32 dni od dneva usirjenja se izvajajo na geografskem območju.

4.4 Dokazilo o poreklu:

Vsak nosilec dejavnosti, ki želi sodelovati pri celoti ali le delu proizvodnje in zbiranja mleka ter proizvodnje in zorenja sira „Fourme de Montbrison“, mora dostaviti vlagatelju identifikacijsko izjavo.

Vsak nosilec dejavnosti mora pristojnim organom na zahtevo predložiti registre in vse dokumente, potrebne za nadzor porekla, kakovosti ter razmer, v katerih poteka proizvodnja mleka in sirov, zlasti dnevne zapise o vnosu in iznosu mleka in sira ali enakovredne knjigovodske dokumente.

Izvajalci zorenja v kleteh morajo voditi posebne registre ali enakovredne knjigovodske dokumente o vnosu in iznosu, v katerih morajo biti navedeni zlasti naslednji podatki: datum, ko so bile narejene luknje, število sirov in navedba serij ter datum iznosa sirov iz kleti oziroma prostorov za zorenje po obdobju zorenja.

Pri nadzoru značilnosti proizvoda z označbo porekla se izvaja analitični in organoleptični preskus, katerega namen je prepričati se o kakovosti in tipičnih značilnostih preskušanih proizvodov.

4.5 Metoda pridobivanja:

Proizvodnja mleka ter proizvodnja, zorenje in skladiščenje sira za 32 dni od dneva usirjenja se izvajajo na opredeljenem geografskem območju.

Krave mlekarice dobivajo vse leto temeljno krmo iz opredeljenega geografskega območja. Temeljne sestavine krme so popasena, osušena, predosušena in silirana trava. V obdobju, ko je trava dostopna, je paša obvezna, če vremenske razmere to omogočajo.

Po usirjenju mleka se zdriz sesirjenega mleka razdeli, tako da se razreže na kose debeline približno 0,5 do 1 cm. Zmes sesirjenega mleka in sirotke se potem večkrat zaporedoma izpostavi mešanju in počivanju.

Potem se testo predhodno odcedi, pri čemer miruje in se rahlo stisne, potem se razlomi, osoli in položi v kalupe.

Po odceditvi se sir vzame iz kalupa, narahlo posoli po zunanjosti, potem pa položi na žlebove iz lesa iglavcev za najmanj 6 dni. Temperatura prostora mora biti med 18 in 22 °C.

Po desetem dnevu po usirjenju mleka se v siru napravijo luknje, potem pa sir zori v kleti oziroma prostoru za zorenje pri temperaturi med 6 °C in 12 °C najmanj petnajst dni. Sir se potem skladišči v prostoru s temperaturo med 2 °C in 6 °C do 32. dne po usirjenju.

Pri lastni proizvodnji na kmetijah se sir proizvaja iz surovega polnomastnega mleka, ki ni standardizirano glede vsebnosti beljakovin in maščobe.

4.6 Povezava:

Začetki proizvodnje sira „fourme“ v regiji Haut-Forez, kjer se je kmetijsko-pašniški sistem ohranil vse do zadnje svetovne vojne, segajo v čas visokega srednjega veka; proizvodnja sira „fourme“ je takrat potekala zgolj na kmetijah, in sicer v lesenih kočah, imenovanih „jasseries“, podobnih planšarskim kočam v Alpah ali kočam „buron“ v pokrajini Auvergne. Te koče „jasseries“ so se raztezale na obeh straneh gorskega masiva Forez. Proizvod je dobil svoje ime po velikem trgu na eni strani masiva, tj. Montbrison dans la Loire (na drugi strani masiva pa je bil drug pomemben trg, Ambert dans le Puy de Dôme, po katerem je dobil ime „Fourme d’Ambert“).

Opredeljeno geografsko območje se razteza po območju vrhov gora Forez in v nekaterih občinah v vzhodnem delu gorovja, kjer se te metode proizvodnje že dolgo uporabljajo. To območje leži na granitni podlagi, kjer je bilo delovanje ledenikov le zmerno, omejeno zlasti na robove in doline. Padavin je razmeroma veliko (letno povprečje presega 1 000 mm)

Pri podnebju obstajajo oceanski in celinski vplivi. Povprečne letne temperature so nižje od 10 °C, pogosto pa sežejo tudi pod 5 °C.

Različne zabeležene vrste rastlinja so odvisne od lokalnih pogojev in od kmetijske uporabe zemljišč za pašo v preteklosti in dandanes.

Pogoji za proizvodnjo sira Fourme de Montbrison, zlasti obvezna paša v obdobju, ko je to mogoče, krma, ki temelji na travi, in omejena uporaba koruzne silaže, pomenijo, da se za krmo učinkovito izkorišča rastlinje gorovja Forez.

Značilnosti sira Fourme de Montbrison so predhodno odcejanje, drobljenje in soljenje sesirjenega mleka, ki jim sledi skladiščenje na žlebovih.

Velikost zrn zdriza usirjenega mleka, soljenje mase in odcejanje na lesenih žlebovih se izvajajo na starodaven način in omogočajo proizvodu, da pridobi svoje značilnosti, kot so majhne luknje, omejeno razvitje plesni, oranžna barva skorje in mil okus.

4.7 Nadzorni organ:

Naziv: I.N.A.O. Naslov: 51 rue d’Anjou 75008 Paris FRANCE Tel. +33 153898000 Faks +33 142255797 E-naslov: info@inao.gouv.fr

Naziv: D.G.C.C.R.F. Naslov: 59 Bd V. Auriol 75703 Paris Cedex 13 FRANCE Tel. +33 144871717 Faks +33 144973037

4.8 Označevanje:

Ne glede na predpisane zahteve glede označevanja, ki veljajo za vse sire, mora biti na etiketi sira z zaščiteno označbo porekla „Fourme de Montbrison“ ime zaščitene označbe porekla, izpisano s črkami, katerih velikost je najmanj dve tretjini velikosti največjih črk na etiketi.

Navedba „Appellation d'Origine Contrôlée“ („zaščitena označba porekla“) je obvezna na etiketah vseh sirov z zaščiteno označbo porekla.

Neposredno zraven imena zaščitene označbe porekla ne sme biti nobene dodatne označbe, razen posebnih označb proizvodnega obrata ali blagovne znamke.